Vilniaus Gaono ir Lietuvos žydų istorijos metams

**Išsipildžiusi poetės Matildos Olkinaitės svajonė**

Virginija Kochanskytė

Aktorė, režisierė, KU docentė,

Juozo Keliuočio literatūrinės premijos laureatė

 Mano rankose išsipildžiusi Matildos Olkinaitės svajonė - jos kūrybos knyga ,,Atrakintas dienoraštis”. Jaunoji poetė 1940 m. rugsėjo pirmą dieną savo dienoraštyje užrašo :,,Šįmet reikėtų energingai griebtis mokslo. (…) Paskui – paskui knygą išleisti.” Deja, Matildai gyvai esant, jos lūkesčiams nebuvo lemta išsipildyti - žiaurus likimas pasiglemžė jos svajonę.

Su jauduliu verčiu Lietuvių literatūros ir tautosakos instituto išleistos knygos lapus. Jaudindamasi verstų ir jaunoji poetė. Ir kaip nepatikėti sena išmintimi, kad rankraščiai nedega! Taip, nedega, nes yra gerų žmonių, kurie neleidžia to padaryti! Pasigrožėtų tauriu, oriu knygos dizainu - puikus dailininkės Sigutės Chlebinskaitės darbas. Padėkotų knygos sudarytojui Mindaugui Kvietkauskui ne tik už išspausdintą dienoraštį, eilėraščius, už gilias jos kūrybos įžvalgas, bet ir už atkurtą Olkinų šeimos istorijos tragišką likimą. Ir tikrai nudžiugtų išsamiame rašytojos Laimos Vincės straipsnyje perskaičiusi apie jos dienoraščio ir poezijos pristatymą anglų kalboje. Juk tai ne tik leis susipažinti su šia jauna talentinga asmenybe daugybei pasaulio žmonių, bet ir skleis tolerancijos dvasią jų širdžių erdvėje.

 Virpančiom rankom vartau knygą, nes tai ir mano išsipildžiusi svajonė. Sąjūdžio priešaušry po vieno renginio prie manęs priėjo teatrologė Irena Veisaitė ir paatviravo, kad ji turinti jaunos žydaitės Matildos Olkinaitės, nužudytos Antro pasaulinio karo pradžioje, eilėraščius. Pasakė, kad jai labai patinka, kaip aš skaitau poeziją ir norėtų, kad parengčiau Matildos poezijos programą. Režisieriumi paprašytų būti Eimuntą Nekrošių. Tik, pridūrė, reikėtų dar pavartyti prieškario spaudą – gal rasčiau daugiau eilėraščių ar straipsnių apie jos kūrybą. Prisipažinsiu - toks garsios teatrologės pasitikėjimas giliai sujaudino. Viską užsirašiau ant lapelio, tvarkingai sulanksčiau ir įsidėjau į piniginę šalia mamos ir vyro nuotraukų. Keletą metų lankiausi įvairiuose archyvuose – ir privačiuose, ir bibliotekų – deja, jokių žinių apie Matildos kūrybą neužtikau. Įsiplieskęs Sąjūdis įtraukė į ekologinius žygius, mitingus ir nuskriejau per Lietuvą su renginiais, o vėliau su naujomis programomis. Bet lapelį su informacija apie Matildą Olkinaitę iš vienos piniginės kėliau į kitą. 2004 metų pradžioje paskambino bičiulis Tomas Ladiga, Kauno valst.muzikinio teatro solistas, ir užklausė, ar aš sutikčiau režisuoti jo močiutės Stefanijos Ladigienės knygos ,,Esame” pristatymą sausio 31 d. Vilniaus karininkų Ramovėje. Kurdama scenarijų sužinojau, kad Stefanija Ladigienė nuo mirties išgelbėjo Ireną Veisaitę, kurios dėka kilniai lietuvei buvo suteiktas Pasaulio teisuolės vardas. Po knygos pristatymo Irena Veisaitė priėjusi dėkojo už jautrią šventę, o aš, kaltę jausdama, prašiau atleidimo, kad man taip ir nepavyko surasti Matildos Olkinaitės kūrybos apraiškų, sakiau, kad mūsų pokalbio neužmiršau, jaudindamąsi traukiau iš piniginės beveik sudūlėjusį lapelį, ant kurio prieš penkiolika metų užsirašiau jos prašymą. Irena Veisaitė spindinčiomis akimis ištarė:,, Aš dabar turiu viską – eilėraščius ir dienoraštį.” Taip, rankraščiai nedega! Pasakiau, kad norėčiau tęsėti pažadą ir paklausiau, ar ji leistų nusikopijuoti Matildos Olkinaitės eilėraščius ir dienoraštį. Sutarėme, kad atvažiuosiu į jos namus Vilniuje ir man bus leista atsispausdinti, tik iškart turėsiu jai grąžinti. Atvykau į svečius, buvau maloniai priimta. Su Irena Veisaite, kuri puikiai suprato teatro įtaką žinios paviešinimui kalbėjome, kad programa galėtų ne tik skleisti žinią apie Matildą Olkinaitę, bet būtų ir geras postūmis šiai idėjai tapti kūnu knygos pavidale, kad būtina atspausdinti jaunosios poetės kūrybą

 Nieko nėra atsitiktinio! Neilgai trukus sulaukiau skambučio iš Linos Matiukaitės, Kupiškio viešosios bibliotekos direktorės pavaduotojos, su kvietimu atvykti liepos 4 dieną į miesto šventę su A. Mickevičiaus poezijos programa, kuri būtų apjungta su Lenkijos Zgiežo miesto menininkų - fotografo Krzystof Deron ir dailininko Mariusz Šwiątczak - parodos ,,Déjà vu Kupiškis” atidarymu. Džiugiai sutikau ir pagalvojau: o kaip gerai – bus puiki proga pasikalbėti apie Matildos Olkinaitės programą. Po renginio Linai Matiukaitei ir Kaziui Stančikui (KVAD Panevėžio regiono vyr. valst.inspektorius) papasakojau apie programos idėją, padovanojau bibliotekai Matildos Olkinaitės dienoraščio bei eilėraščių kopijas ir pasakiau, kad prasmingesnės vietos negu Kupiškio bibliotekos (buvusios sinagogos) erdvė, kurioje yra Atminimo siena su įamžintomis Holokausto aukų pavardėmis, premjerai neįsivaizduoju. Kazys Stančikas net rankomis suplojo ir pasakė: *Šių metų* *Europos paveldo dienos tema - žydų paveldas Lietuvoje. Renginiai vyks rugsėjo 10-19 d. Jei galėtumėte tam laikui parengti programą, būtų puiku!* O Lina pridūrė: *O aš pasirūpinsiu visu kuo tik prireiks.* Kaip tarė, taip ir padarė – Kazys Stančikas ir Lina Matiukaitė puikiai suorganizavo visus renginius. Kad šis projektas įgautų reikiamą pavidalą, buvo pajungta ir spauda - Eugenijai Urbonienei ,,Kupiškio žiniose” išspausdinus straipsnį apie Kupiškyje besimokiusią M. Olkinaitę, atsiliepė mokytojos Aldona Zinkevičienė, Violeta Aleknienė ir dar keletas kitų poetę pažinojusių žmonių. Nuo 2004 metų M. Olkinaitės kūrybinio palikimo kopijos saugomos Kupiškio viešojoje bibliotekoje. 2005 m. Kupiškio kultūros ir istorijos almanache ,,Kupiškis” Lina Matiukaitė, pristatydama kupiškėnams jaunąją poetę, tragišką jos šeimos likimą, pateikė aštuonių jos eilėraščių publikaciją.

 Europos paveldo dienų metu literatūrinė – muzikinė programa, skirta poetės Matildos Olkinaitės atminimui ,,…širdy nepasakytą žodį aš nešu…” buvo pristatyta rugsėjo 13 d.: 12.00 val. Panevėčio lėlių vežimo teatre, 15.00 val. Kupiškio viešojoje bibliotekoje, 18.00 val. Panemunėlio pagrindinėje mokykloje, 20.00 val. Rokiškio J. Tumo – Vaižganto gimnazijoje. Renginiuose dalyvavo mokiniai, muziejų ir bibliotekų darbuotojai, miestelėnai, seniūnas, miestų merai. Žiūrovai neslėpė ašarų, negailėjo gerų žodžių, nuoširdžiai dėkojo, ragino keliauti su programa per visą Lietuvą, supažinti su Matildos kūryba, tragišku Olkinų šeimos ir žydų tautos likimu Holokausto metu. Susitikimuose raginau valdžios žmones pasirūpinti, kad būtų išleista kraštietės M. Olkinaitės kūrybos knyga, įamžintas jos atminimas. Dėmesį programai parodė ir spauda: Jurgita Žiukaitė (,,Kupiškėnų mintys”), Lina Dūdaitė (,,Gimtasis Rokiškis”), Eugenija Urbonienė (,,Kupiškio žinios”), (,,Panevėžio rytas”) - žurnalistės kvietė visus, kas prisimena Matildą Olkinaitę, dalintis savo žiniomis su Kupiškio ir Rokiškio muziejininkais. Jautriausiai į kvietimą atsiliepė, į paieškas aktyviausiai įsijungė ir muziejaus archyve visas žinias surašė Violeta Aleknienė, Kupiškio etnografijos muziejaus direktorė, Panemunėlio gyventoja, apie žiaurią tragediją girdėjusi dar vaikystėje iš savo tėvų. Matildos Olkinaitės paminėjimo renginiuose dalyvavo Rokiškio Juozo Keliuočio bibliotekos direktorė Alicija Matiukienė, kuri entuziastingai pritarė idėjai, jog būtina išleisti Matildos Olkinaitės kūrybos knygą. Kitaip ir būti negalėjo – juk Alicijos rūpesčiu, kad biblioteka ne tik saugotų krašto kultūrinį, o ypač literatūrinį palikimą, bet ir skleistų žinią apie tai, buvo įsteigtas J. ir A. Keliuočių centras ir yra leidžiamas Rokiškio krašto kultūros žurnalas ,,Prie Nemunėlio”.

 Programos ,,…širdy nepasakytą žodį aš nešu…” sukūrimui pasikviečiau gerus bičiulius - plataus kūrybinio diapazono, lengvai improvizuojančius tiek muzikinėje, tiek teatrinėje raiškoje. Aš įsipareigojau sukurti programos scenarijų ir režisuoti, muzikinio sprendimo autoriumi sutiko būti LTMA prof., kompozitorius ir pianistas Saulius Šiaučiulis. Prie mūsų mielai prisijungė Kauno valstybinio muzikinio teatro solistė Rita Preikšaitė (mecosopranas) ir Klaipėdos kamerinio orkestro smuikininkas Juozas Staniulis (pirmas smuikas). Plakatą ir programėlę sukūrė VDA prof., grafikas Algis Kliševičius. Scenografijos asketiškas sprendimas buvo neišvengiamas – žinojome: kaskart reiks prisiderinti prie esamos erdvės, o ir turėjo tilpti mašinos bagažinėje. Programos sukūrimo, įgyvendinimo rėmėjais buvome mes patys – jos kūrėjai.

 Scenarijų kūriau remdamasi tik M. Olkinaitės dienoraščiu ir eilėraščiais - jaunosios kūrėjos mintys, nuojautos, svajonės, troškimai įžodinti tik jos pačios žodžiais, liudijančiais talentingos poetės gyvenimą. Literatūrinis palikimas kalbėjo, kad jos asmenybėje derėjo žydų ir lietuvių tapatybės, jai buvo artimos abiejų tautų tradicijos. Ji mokėjo penkias kalbas, pasaulio pažinimas per kitų šalių literatūrą ir kultūrą jai buvo svarbus. Tad, nusprendėme - jos asmenybės ir išsilavinimo universalumas turi atsispindėti programos muzikiniame sprendime - skambėjo G. Geršvino, V. Bernstaino, J. S. Bacho vokalinė ir instrumentinė muzika, muzikinėse improvizacijose persipynė žydų ir lietuvių liaudies muzika, į vieną pynę susipynė žydų ir lietuvių liaudies šokio elementai. Literatūros tyrinėtojos Reginos Mikšytės pasakojimas, jog Rokiškyje buvo dainuojamos rokiškėnų sukurtos dainos pagal M.Olkinaitės eilėraščius, paakino S. Šiaučiulį sukurti tris dainas pagal poetės eilėraščius: ,,Žydiška lopšinė”, ,,Snigo…”, ,,Bus…”.

 Kalbėjome Matildos vardu. Norėjosi pabrėžti - giluminės gyvenimo prasmės veriasi keliaujant Kūrybos žeme, o kūrybinio nušvitimo momente išryškėja pagrindinės vertybės. O kad kūryba jai buvo gyvenimo sinonimas, liudija dienoraštis: ,,Jei likimas norės mane nubausti, jis atims iš manęs kūrybos galią”( 1940.09.24). Programos koncepcija atliepė gan anksti susiformavusiai, neoromantizmo idėjų persmelktai, Matildos nuostatai:,,Bet tu sakai: - nuvys žiedai,/Ir dainos nuaidės. - /O, ne! Gyvent pavasariu,/Kol galim mes!/O kai ateis ruduo žiaurus - /Be saulės, be gėlių,/Gyvenime dar būsime/Pavasario džiaugsmu!” (eil. ,,Širdžiai”,1937). Jautria gija per visą programą skaudžiai sutvinksėdavo Matildos mistinė savojo, o draug ir žydų tautos, tragiško likimo nuojauta. Kažkur erdvėje, o gal ir visai šalia sklandantis mirties alsavimas – ką jis skatina? Romantiškos meilės ilgesį, kūrybiškumą, dar didesnę meilę gyvenimui ir artimiesiems?.. Dvasingo gyvenimo paiešką, intensyvų akimirkos - čia ir dabar – išgyvenimą?.. Tik nė akimirkai stengėmės neleisti žiūrovui pajusti tragiškos baigties. Mums, atlikėjams, nors esame profesionalai, gal tai buvo sudėtingiausia – kartais, visai ne vietoje, persmelkdavo mintis apie jaunos mergaitės gyvenimo tragišką finalą, šiurpas nukratydavo, užspausdavo balsą, atsirasdavo nenumatyta pauzė… Siekėme pažadinti vidinę žiūrovų klausą, - ar dialogą vedėme kamerinėje muziejaus, bibliotekos erdvėje su brandžiais žiūrovais, ar didelėje mokyklos salėje su jaunimu, pagal amžių gan artimiems Matildai. Programos pabaigoje, įvardijus Matildos ir jos šeimos žiaurią žūtį, jausdavome, kaip salė, netekusi amo nuščiūva, ir dainininkei Ritai Preikšaitei, užgiedojus J. S. Bacho ariją„Quia Respexit“ iš *„*Magnificat“, - lyg maldoje - bando drauge su mumis atgauti pusiausvyrą ir užčiuopti slystančią iš po kojų žemę. Žiaurumo beprasmybė jaunystės svajonėmis ir meilės ilgesiu pulsuojančio gyvenimo fone sukrėsdavo visus iki širdies gelmių.

 Tas jaudinantis ryšys su žiūrovu jau pirmosiose premjerose – lyg artimų sielų suokalbis - tapo stipriu akstinu dalintis Matildos Olkinaitės kūryba, skleisti žinią apie jos likimą, kalbėti apie Holokausto tragediją Lietuvos ir pasaulio istorijoje. Pradėjau skambinti savo pažįstamiems bibliotekininkams ir muziejininkams, lietuvių kalbos mokytojams ir pavaduotojams ugdymui. Maironio lietuvių literatūros muziejaus direktorė, rašytoja Aldona Ruseckaitė pakvietė būtinai atvykti į muziejų Kaune ir Maironio salone pristatyti programą. Po renginio muzikologė Eugenija Žakienė parašė išsamų straipsnį žurnale ,,Nemunas”. Šią programą pristatėme 46 kartus, iš jų 28 kartus mokyklose ir gimnazijose, kurių salės talpina virš 200 moksleivių. Jaunų žmonių atidus klausymasis ir ilga tyla po programos liudijo, kad istorija palietė jų širdeles. Mokytojai dėkojo už gyvą literatūros ir istorijos pamoką, itin svarbią, ugdant jaunosios kartos toleranciją ir suvokimą, kad tik išmokę istorijos pamokas, galime susivokti gyvenimo realybėje ir kurti taikią rytdieną. Vyresnieji neslėpdavo ašarų, priėję dalindavosi tų baisių laikų prisiminimais ir sakydavo: *Duok, Dieve, kad tai daugiau niekada nepasikartotų!* Įsimenantis susitikimas su jaunimu Vilniaus Gaonų žydų istorijos muziejuje - pilnutėlė salė sulaikiusi kvėpavimą stebėjo programą, o po to užpylė klausimais muziejaus direktorių Emanuelį Zingerį ir mus – *kaip tai galėjo įvykti, kodėl, už ką*?.. Taip, neįmanoma protu suvokti, bet kalbėti būtina – idant, kad tai niekada nepasikartotų. Lietuvos žydų bendruomenės namuose buvom maloniai priimti ir pagerbti padėka už priminimą bendrapiliečiams, jog pasaulio išlikimo garantas – tik taikus tautų sugyvenimas.

 Esu nuoširdžiai dėkinga teatrologei Irenai Veisaitei - Matildos Olkinaitės poezijos programos idėjos autorei - už postūmį giliau pažinti Lietuvoje klestėjusių žydų tautos kultūrinį paveldą. Ne tik paveldą, bet ir valstybės istoriją. Holokausto pažinimas tebėra svarbus šiandienos Lietuvai – atjautos, atlaidos ir žmogiškumo temos šiuo metu pasauliui gyvybiškai svarbios. Ir, žinoma, už kūrybos džiaugsmą – daug jaudinančių prisiminimų programos kūrėjų širdies atmintyje įsirėžė visiems laikams.

 Programos ,,…širdy nepasakytą žodį aš nešu…” pristatymai buvo simboliškai vainikuoti - Kupiškio kultūros centro režisierė Nijolė Ratkienė pakvietė į tarptautinę teatro ir muzikos šventę ,,Sielos ilgesys“ Palėvenės dominikonų vienuolyno ir bažnyčios architektūriniame ansamblyje 2006 birželio 25 dieną paminėti M. Olkinaitės 85 – ąsias gimimo metines. Šiai datai paminėti panemunėliečių atsiminimus apie vaistininko N. Olkino šeimą ir M. Olkinaitę į žurnalą ,,Prie Nemunėlio“ buvo paprašyta parašyti Kupiškio etnografijos muziejaus direktorė Violeta Aleknienė.

 2005 m. Savivaldybių muziejų direktorių bendrija (pirmininkė Vida Kanapkienė) parašė projektą, skirtą Matildos Olkinaitės kūrybinio palikimo viešinimui Lietuvos savivaldybių muziejuose bei bibliotekose, bet, deja, LR kultūros ir sporto rėmimo fondas neparėmė. 2008 m. sulaukiau skambučio iš bibliotekos direktorės Alicijos Matiukienės, kuri su didžiu apgailestavimu paatviravo, kad jos pastangos neduoda teigiamo rezultato – apie būtinybę išleisti Matildos Olkinaitės kūrybos knygą ji kalbėjo su Rokiškio savivaldybės žmonėmis, juos įtikinėjo keturis metus. Deja… Bet pasakė, kad nepraranda vilties, jog laikui bėgant, pasikeis valdžios požiūris į kultūros paveldo išsaugojimą ir puoselėjimą. O, kol tai atsitiks, nusprendusi žurnale ,,Prie Nemunėlio” (2008 m. Nr.1) išspausdinti M.Olkinaitės kūrybinį palikimą ir prašo atsiųsti dienoraščio ir eilėraščių kopijas, kurias aš saugau savo archyve. Irenos Veisaitės sutikimas spausdinti buvo gautas. Po metų Juozo Keliuočio biblioteka, siekdama išleisti M. Olkinaitės kūrybos knygą, parengė ir pristatė Vilniaus Gaono žydų istorijos muziejaus programai projektą, tačiau nesulaukė rėmimo.

 Vėliau, lankantis Rokiškyje su įvairiomis programomis, kalbėdavome su Alicija Matiukiene apie Matildos Olkinaitės poezijos knygos išleidimą. Vylėmės, kad kažkada tikrai ateis tam palankus laikas. Ir atėjo! Juk mūsų idėjos sklando erdvėje! 2016 metais Matildos Olkinaitės likimo istorija įkrito į asociacijos ,,Rokiškio teatras“ režisierės Neringos Danienės rankas. Violeta Aleknienė jai papasakojo apie tragišką jaunosios poetės likimą, apie dienoraštį ir eilėraščius, kurie saugomi Rokiškio Juozo Keliuočio bibliotekoje. Istorija įkrito ne tik į rankas, bet ir širdį – N. Danienė parašė pjesę ir pastatė jaudinantį spektaklį ,,Nutildytos mūzos“ apie Matildą, Olkinų šeimą ir prieškario Lietuvos žydų gyvenimą. Pjesė buvo atspausdinta Rokiškio kultūros žurnale ,,Prie Nemunėlio“ 2018 m. Nr.2. Sukrečiančios istorijos palytėtos žiūrovų širdys geranoriškai atsiliepė į režisierės kvietimą aukoti lėšas Matildos Olkinaitės knygos leidybai. Spektaklio kūrybinės komandos pastangos vainikuotos sėkme – 2020 metais Lietuvių literatūros institutas išleido Matildos Olkinaitės knygą ,,Atrakintas dienoraštis“. Teatrologė Irena Veisaitė poetės kūrybos rankraščius atidavė saugojimui į Lietuvių literatūros ir tautosakos institutą.

 Programas, spektaklius, renginius, kad ir palikusius geliančią žymę širdies atmintyje, keičia naujų įvykių paminėjimai, aktualios laikmečio temos. Jei nebus sustatyti atminimo ženklai ne tik širdies atmintyje, bet ir mūsų gyvenamoje erdvėje, tai su Amžinybėn iškeliaujančiomis širdimis, iškeliaus ir atmintis. Ypač tai puikiai supranta bibliotekininkai ir muziejininkai, prisiėmę misiją išsaugoti ateinančioms kartoms istorijos liudijimus, kad išvengtume tragiškų klaidų, kurdami ateities Lietuvą.

 2011 metais leidyklos ,,Versmė“ išleistoje monografijoje ,,Panemunėlis“ buvo išspausdintas V.Aleknienės straipsnis apie Olkinų šeimą. 2014 metais Rokiškio krašto muziejus išleido knygelę „Rokiškis Sanos Melleraitės ir Matildos Olkinaitės akimis“ (sudarytojai: Valius Kazlauskas, Ona Mackevičienė, Giedrius Kujelis). 2018 metų liepos menesį Rokiškio rajone darbavosi mokslininkų ir studentų komanda iš JAV – neinvaziniais metodais (georadaro pagalba) tyrė spėjamas dvi holokausto vietas: Sacharos miške, kur, pagal liudininkų pasakojimus, buvo nužudytos dvi žydų šeimos iš Panemunėlio, ir Trako-Pempiškio miške). Tyrimams vadovavo prof. Richard Freundas iš Hardfordo universiteto, projekto kuratorius Lietuvoje – dr. Romas Jarockis. 2019 metais interneto dienraštis Bernardinai.lt paskelbė rašytojos Laimos Vincė (JAV, Lietuva) straipsnį ,,Nutildyta mūza. Apie Matildos Olkinaitės gyvenimą ir poeziją“.

 Rokiškio Juozo Keliuočio viešoji biblioteka, 2015-2019 m. vykdydama Rokiškio krašto literatūrinio kelio kūrimo projektus, įženklino informaciniais stendais ir medžio skulptūromis rajono vietas, sietinas su krašto literatūrinio žodžio kūrėjais – buvo pagerbti Antanas Strazdas, Antanas Vienažindys, Liudvika Didžiulienė-Žmona, Alė Rūta, Liudas Dovydėnas, Paulius Širvys, Elena Mezginaitė, Bronius Gražys. 2017 metais šalia šių garbiems kūrėjams skirtų atminimo ženklų prigludo ir ąžuolinis stogastulpis Matildai Olkinaitei, įženklinęs jos atminimą Panemunėlio geležinkelio stoties gyvenvietėje, šalia Olkinų šeimos buvusio namo vietos. Stogastulpio viziją drauge su tautodailininku, Panemunėlio miestelyje gyvenančiu medžio drožėju Vidmantu Zakarka kūrė projekto vadovė, Rokiškio Juozo Keliuočio viešosios bibliotekos direktorės pavaduotoja Daiva Vilkickienė. Ąžuoliniame kūrinyje, vainikuotame Dovydo žvaigžde, apglėbtame amžinai žydinčių lelijų, kurias taip mėgo jaunoji poetė, – kulkų suvarpytas nespėjusios užgimti poezijos žvaigždės M. Olkinaitės sąsiuvinis, su pranašiškomis, simbolinėmis eilėmis: „*Paskui kažkas nusinešė / Ir saulę, ir gėles. / Išėjo jaunos seserys / Į tolimas šalis...“*. Tų pačių metų metų rugsėjo 7 d. įvyko bendras Rokiškio Juozo Keliuočio viešosios bibliotekos, Rokiškio krašto muziejaus ir asociacijos „Rokiškio teatras” renginys, kurio metu atidengti stogastulpis Panemunėlio glžk. stoties gyvenvietėje ir paminklinis akmuo Šeduikiškio kaimo pamiškėje nužudytoms Panemunėlio žydų Jofių ir Olkinų šeimoms atminti.

 2019 m. Rokiškio Juozo Keliuočio viešosios bibliotekos iniciatyva minėtiems Rokiškio krašto kūrėjams ir jų kūrybai populiarinti sukurtos 45-60 min. trukmės literatūrinės-muzikinės-teatralizuotos-edukacinės programos, kurių tikslas – vietose turėti juos pristatančias meniškas, įtaigias, nevienadienes veiklas. Programas drauge su projekto vadove D.Vilkickiene kūrė vietos režisieriai ir rajono bendruomenių, kurių teritorijose pastatyti Rokiškio krašto literatūrinio kelio ženklai, žmonės. M. Olkinaitei skirta viena iš programų, kurią parengti drauge su Panemunėlio krašto bendruomenės žmonėmis buvo pakviesta režisierė N. Danienė. Iki ašarų jaudinanti panemunėliečių pasakojama Matildos gyvenimo istorija per 2019 metus rodyta ne kartą rajone ir už jo ribų.

 Virtualioje erdvėje taip pat galima surasti informacijos apie Apie M. Olkinaitę Rokiškio Juozo Keliuočio viešosios bibliotekos parengtame žemėlapyje „Rokiškio krašto kūrėjų keliais“, virtualioje viktorinoje „Pažinkime Rokiškio krašto kūrėjus“ (<https://www.rokiskis.rvb.lt/viktorina/Rokiskis.html>), virtualiame gide „Rokiškio krašto literatūrinio kelio pažinties ženklai“. (<http://www.virtualusgidas.lt/rokiskio_krastas/panemunelio_glz_st/> )

 Sveikinu ir labai džiaugiuosi, kad daugelio žmonių geranoriškų, atkaklių pastangų dėka Matildos Olkinaitės kūrybinis palikimas buvo išsaugotas ir išleista knyga. Ir pagaliau išpildyta jaunos poetės svajonė!

 Tai dar vienas paliudijimas, kad svajonės pildosi! Ne taip greitai, ne taip sklandžiai kaip norėtųsi, bet pildosi. Tad, gal mažiau reikėtų aiškinti jaunimui apie praktiškumą, naudingumą, o daugiau skiepyti idealizmo daigus, kalbėti apie svajonių galią ir padėti jas įgyvendinti?! Žinoma, jei norime gyventi taikesniame, kilnesniame, dvasingesniame pasaulyje.